Document ID: 32013D0436

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Αυγούστου 2013
για την τροποποίηση της απόφασης 2007/777/ΕΚ όσον αφορά την εισαγωγή νέας επεξεργασίας για την αδρανοποίηση του ιού του αφθώδους πυρετού στα προϊόντα κρέατος και τις προϋποθέσεις εισαγωγής από τη ρωσική περιφέρεια Kaliningrad
[κοινοποιηθείσα υπό τον αριθμό C(2013) 4970]
(Κείμενο που παρουσιάζει ενδιαφέρον για τον ΕΟΧ)
(2013/436/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 σημεία 1, 4 και 5,
Εκτιμώντας τα ακόλουθα:
(1)
Η απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (2) θεσπίζει κανόνες όσον αφορά τις εισαγωγές, καθώς και τη διαμετακόμιση και την αποθήκευση στην Ένωση φορτίων προϊόντων με βάση το κρέας και φορτίων επεξεργασμένων στομαχιών, ουροδόχων κύστεων και εντέρων, όπως ορίζονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3).
(2)
Το μέρος 2 του παραρτήματος II της απόφασης 2007/777/ΕΚ καθορίζει τον κατάλογο των τρίτων χωρών ή περιοχών τους από τις οποίες επιτρέπεται η εισαγωγή στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων, υπό την προϋπόθεση ότι τα εμπορεύματα αυτά συμμορφώνονται με την επεξεργασία που αναφέρεται στο εν λόγω μέρος. Στις περιπτώσεις που οι τρίτες χώρες διαιρούνται σε περιφέρειες για τους σκοπούς της καταχώρισης στον εν λόγω κατάλογο, τα εδάφη των περιφερειών παρατίθενται στο μέρος 1 του εν λόγω παραρτήματος.
(3)
Στο μέρος 4 του παραρτήματος II της απόφασης 2007/777/ΕΚ παρατίθενται οι επεξεργασίες που αναφέρονται στο μέρος 2 του εν λόγω παραρτήματος, συνοδευόμενες καθεμία από έναν κωδικό. Στο εν λόγω μέρος ορίζεται ότι η μη ειδική επεξεργασία A και οι ειδικές επεξεργασίες B έως F καταχωρίζονται με φθίνουσα σειρά αυστηρότητας. Πρόκειται για τις επεξεργασίες που απαριθμούνται στο παράρτημα III της οδηγίας 2002/99/ΕΚ, οι οποίες θεωρούνται αποτελεσματικές για την εξάλειψη ορισμένων κινδύνων για την υγεία των ζώων που συνδέονται με το κρέας και το γάλα.
(4)
Το παράρτημα III της οδηγίας 2002/99/ΕΚ τροποποιήθηκε πρόσφατα με την εκτελεστική απόφαση 2013/417/ΕΕ της Επιτροπής (4), προκειμένου να εισαχθεί αποτελεσματική επεξεργασία κατά του ιού του αφθώδους πυρετού στο κρέας που συνιστάται στο σχετικό κεφάλαιο του κώδικα υγείας χερσαίων ζώων του Παγκόσμιου Οργανισμού για την Υγεία των Ζώων («χερσαίος κώδικας του ΟΙΕ») (5).
(5)
Είναι, επομένως, σκόπιμο να τροποποιηθεί το μέρος 4 του παραρτήματος II της απόφασης 2007/777/ΕΚ ώστε να αντικατοπτρίζει αυτή την τροποποίηση του παραρτήματος III της οδηγίας 2002/99/ΕΚ.
(6)
Έχει ζητηθεί από τη Ρωσία να επιτρέπει την εισαγωγή στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προέρχονται από κατοικίδια βοοειδή, εκτρεφόμενα δίχηλα θηράματα και κατοικίδια αιγοπρόβατα από τη ρωσική περιφέρεια του Kaliningrad που έχουν υποστεί την προαναφερόμενη επεξεργασία που προβλέπεται στον χερσαίο κώδικα του ΟΙΕ. Η επεξεργασία αυτή έχει τώρα θεσπιστεί με την εκτελεστική απόφαση 2013/417/ΕΕ στην ενωσιακή νομοθεσία.
(7)
Η περιφέρεια Kaliningrad της Ρωσίας είναι σήμερα στον κατάλογο του μέρους 2 του παραρτήματος II της απόφασης 2007/777/ΕΚ για την εισαγωγή στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προέρχονται από κατοικίδια βοοειδή, εκτρεφόμενα δίχηλα θηράματα, κατοικίδια αιγοπρόβατα, κατοικίδιους χοίρους και άγρια δίχηλα θηράματα που έχουν υποβληθεί στην ειδική επεξεργασία «C».
(8)
Λαμβανομένης υπόψη της κατάστασης της υγείας των ζώων στη ρωσική περιφέρεια του Kaliningrad, είναι σκόπιμο να επιτραπούν οι εισαγωγές από την εν λόγω περιφέρεια στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που προέρχονται από τα κατοικίδια βοοειδή, εκτρεφόμενα δίχηλα θηράματα και κατοικίδια αιγοπρόβατα που έχουν υποβληθεί στην ειδική επεξεργασία που θεσπίζεται στο παράρτημα III της οδηγίας 2002/99/ΕΚ.
(9)
Ως εκ τούτου, είναι σκόπιμο να επιτραπούν οι εν λόγω εισαγωγές στην Ένωση από τη ρωσική περιφέρεια του Kaliningrad και, επομένως, να τροποποιηθούν ανάλογα οι εγγραφές για την εν λόγω περιφέρεια στο μέρος 2 του παραρτήματος II της απόφασης 2007/777/ΕΚ.
(10)
Συνεπώς, η απόφαση 2007/777/ΕΚ πρέπει να τροποποιηθεί αναλόγως.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα II της απόφασης 2007/777/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Αυγούστου 2013.

Labels: 3
17
18
6